KIRJALLINEN KYSYMYS E-1853/01 esittäjä(t): Pere Esteve (ELDR) komissiolle. Vaarallisten aineiden merikuljetus.



Virallinen lehti nro 040 E , 14/02/2002 s. 0123 - 0124



KIRJALLINEN KYSYMYS E-1853/01 esittäjä(t): Pere Esteve (ELDR) komissiolle (26. kesäkuuta 2001) Aihe: Vaarallisten aineiden merikuljetus 12. joulukuuta 2000 öljysäiliöalus Erika haaksirikkoutui Bretagnen rannikolla ja saastutti yli 450 kilometrin pituudelta Ranskan rannikkoa. Valitettavasti vaarallisia ja myrkyllisiä aineita kuljettavien alusten onnettomuudet ovat tavallisia merillä ja valtamerillä. Välimerellä myrkyllisten aineiden, kuten öljyn, merikuljetus on tavallista. 80 prosenttia Baleaarien saarten BKT:stä tulee matkailusta. Erika-öljysäiliöaluksen haaksirikon kaltainen onnettomuus aiheuttaisi korvaamattomien ympäristövahinkojen lisäksi Euroopan tärkeimpiin matkailukohteisiin kuuluvien Baleaarien talouden romahtamisen. Mitä tietoja komissiolla on käytettävissään myrkyllisten ja vaarallisten aineiden kuljetuksesta Välimerellä? Mitä kyseistä kuljetusmuotoa koskevia toimia komissio aikoo toteuttaa ottaen huomioon näiden kuljetusten aiheuttaman vakavan riskin ja sen, kuinka tärkeä taloudellinen merkitys parhaimmilla mahdollisilla ympäristöoloilla on Välimeren ranta-alueiden väestölle? Loyola de Palacion komission puolesta antama vastaus (18. syyskuuta 2001) Komissio on parlamentin jäsenen kanssa samaa mieltä merikuljetusten turvallisuuden merkityksestä meriympäristön ja rannikkoalueiden suojelulle erityisesti kuljetettaessa vaarallisia ja myrkyllisiä aineita, kuten öljyä ja kemikaaleja. Komissio antoi kaksi asiaa koskevaa ehdotuspakettia vuonna 2000. Erika I -paketti(1) sisältää direktiiviehdotuksen satamavaltioiden suorittamasta valvonnasta annetun direktiivin 95/21/EY vahvistamisesta, direktiiviehdotuksen laitosten luokittelua sekä merenkulun viranomaisten tehtävää koskevien yhteisten sääntöjen parantamisesta (neuvoston direktiivin 94/57/ETY muuttaminen) sekä asetusehdotuksen yksirunkoisten öljysäiliöalusten käytöstä poistamisen nopeuttamisesta. Erika II -paketti(2) sisältää direktiiviehdotuksen meriliikennettä koskevan yhteisön seuranta-, valvonta- ja tietojärjestelmän perustamisesta, asetusehdotuksen Euroopan vesillä tapahtuvien öljyvahinkojen korvausrahaston perustamisesta ja asetusehdotuksen Euroopan meriturvallisuusviraston perustamisesta. Komissio kerää järjestelmällisesti jäsenvaltioilta tietoa yhteisön satamiin ja yhteisön satamista kuljetettujen tavaroiden painosta ja laadusta tavaroiden ja matkustajien merikuljetuksia koskevista tilastoista annetun neuvoston direktiivin 95/64/EY(3) mukaisesti. Saadut tiedot eivät kuitenkaan vielä riitä antamaan täydellistä kokonaiskuvaa vaarallisten tavaroiden kuljetuksista Välimerellä. Komissio tukee lisäksi Euro-Välimeri-yhteistyön puitteissa hanketta, jolla parannetaan Välimerellä kuljetetuista tavaroista annettuja tilastoja. Vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa niistä annetun neuvoston direktiivin 93/75/ETY(4) (nk. HAZMAT-direktiivin) mukaan vaarallista lastia yhteisön merisatamiin tai pois merisatamista kuljettavien alusten on toimitettava asianomaisten valtioiden toimivaltaisille viranomaisille tiedot tällaisten aineiden laadusta, määrästä ja sijainnista aluksella. Toimielimissä käydään parhaillaan keskustelua tämän tietojen toimittamisjärjestelmän vaikutusalan laajentamisesta ja parantamisesta(5). Tarkoituksena on myös tehdä alusten automaattisen tunnistusjärjestelmän (AIS) vastaanottimet ja matkatietojen tallentimet pakollisiksi kaikilla aluksilla, jotka saapuvat yhteisön merisatamiin tai poistuvat niistä. Perustettava Euroopan meriturvallisuusvirasto ryhtyy keräämään, tallentamaan ja arvioimaan tarkemmin meriturvallisuutta koskevaa tietoa(6). Yksi viraston tehtävistä on toimittaa komissiolle ja jäsenvaltioille puolueetonta, luotettavaa ja vertailukelpoista tietoa meriturvallisuudesta, jotta ne voisivat toteuttaa tarvittavia toimenpiteitä meriturvallisuuden parantamiseksi. (1) KOM(2000) 142 lopullinen. (2) KOM(2000) 802 lopullinen. (3) Neuvoston direktiivi 95/46, annettu 8. joulukuuta 1995, tavaroiden ja matkustajien merikuljetuksia koskevista tilastoista (EYVL L 320, 30.12.1995). (4) Neuvoston direktiivi 93/75/EY, annettu 13. syyskuuta 1993, vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa niistä (EYVL L 247, 5.10.1993). Direktiivi sellaisena kuin se on muutettuna komission direktiivillä 98/74/EY (EYVL L 276, 13.10.1998). (5) KOM(2000) 802 lopullinen - 2000/0325 (COD). (6) KOM(2000) 802 - 2000/0327 (COD).